**Eesti Akvarellistide Ühenduse põhikiri.**

Tallinna Linnakohus

Registriosakond

sisse tulnud 30.08.2021

**I ÜLDSÄTTED**

**1. Mittetulundusühing „Eesti Akvarellistide Ühendus“.**

1.1. Mittetulundusühing „Eesti Akvarellistide Ühendus“ on professionaalseid akvarelliga tegelevaid kunstnikke ja kunstiteadlasi ühendav vabatahtlik ja poliitiliselt sõltumatu loominguline ühendus.

1.2. Ühendus on eraõiguslik juriidiline isik oma pangaarve ja sümboolikaga, mis juhindub oma tegevuses Eesti Vabariigis kehtivast seadusandlusest, oma põhikirjast ja juhtorganite otsustest.

1.3. Eesti Akvarellistide Ühendus on mittetulundusühinguna asutatud 01. märtsil 1995.a. ja registreeritud 06. oktoobril 1995. a. nr. 01828155 Ettevõtete, Asutuste ja Organisatsioonide Registri Keskuse poolt samanimelise kodanike ühenduse õigusjärglasena.

1.4. Ühenduse majandustegevusest laekuvat tulu kasutatakse ühenduse põhikirjaliste eesmärkide saavutamiseks.

**2. Ühenduse asukoht.**

2.1. Ühenduse asukohaks on Eesti Vabariik Vabaduse väljak 6, 10146 Tallinn.

**3. Ühenduse organid.**

3.1. Ühenduse kõrgemaks organiks on liikmete üldkoosolek.

3.2. Ühenduse igapäevast tegevust korraldab ühenduse juhatus.

3.3. Ühenduse ametlik inglisekeelne nimetus on: Estonian Watercolour Society.

**II ÜHENDUSE EESMÄRGID**

**4. Ühenduse eesmärkideks on:**

4.1. ühenduse liikmete loomingulise tegevuse toetamine ja ergutamine;

4.2. ühendusse kuuluvate kunstnike ja kunstiteadlaste loomevabaduse kaitsmine;

4.3. akvarellimaali ja akvarellialase hariduse arendamine;

4.4. erialase kunstiõpetuse ja enesetäiendamise korraldamine;

4.5. eesti akvarelli tutvustamine kodu- ja välismaal;

4.6. huvialaringide ja suvekursuste korraldamine;

4.7. näituste ja näitusmüükide korraldamine;

4.8. metoodiliste materjalide kirjastamine ja levitamine;

4.9. loteriide ja muude tuluürituste korraldamine;

4.10. koostöö teiste kunstnike ühendustega Eesti Vabariigis ja välisriikides;

4.11. akvarelliga seotud informatsiooni kogumine ja vahetamine;

4.12. muu tegevus oma liikmete loominguliste ja elukondlike ühiste huvide tagamiseks.

**III ÜHENDUSE PÄDEVUS**

**5. Ühenduselon õigus:**

5.1. omada varalisi ja mittevaralisi õigusi ning kanda vastavaid kohustusi, olla hagejaks või kostjaks kohtus;

5.2. astuda lepingulistesse suhetesse Eesti Vabariigi ning välisriikide juriidiliste füüsiliste isikutega, arendada nendega koostöösidemeid, olla rahvusvaheliste organisatsioonide liige;

5.3. asutada juriidilisi isikuid vastavalt oma põhikirjalistele eesmärkidele. Ühendus ei tohi olla täisühingu osanik ega usaldusühingu täisosanik ega juhtida täis- või usaldusühingut;

5.4. omandada, rentida ja võõrandada põhikirjaliseks tegevuseks vajalikku kinnis- ja vallasvara.

**IV LIIKMELISUS**

6. Ühenduse liikmeteks võivad olla oma loomingulist võimekust praktikas tõestanud kutselised kunstnikud ja kunstiteadlased,samuti juriidilised isikud, kes oma tegevusega toetavad ühenduse põhikirjalisi eesmärke.

**7. Ühenduseliikmeks vastuvõtmise kord.**

7.1. Liikmestaatuse taotlemiseks tuleb juhatusele esitada avaldus vabas vormis käsikirjaliselt või digitaalselt allkirjastatult.Lisaks tuleb esitada CV ja 3 soovituskirja /1 KL liikmelt ja 2 EAÜ liikmelt/, portfoolio loomingulise tegevuse kohta elektrooniliselt PDF-na või mapina.  
  
7.3 Liikmete vastuvõtmine ja väljaarvamine toimub juhatuse koosoleku  
hääletamise tulemuse otsusega.Liikmekandidaadi poolt või vastu peab   
hääletama üle poole koosolekul osalenud liikmete arvust.

.**8. Liikmelisuse üleantavus**

8.1. Liikmelisust ühenduses ja liikmeõiguse teostamist ei saa ~~edasi~~ anda (välja arvatud põhikirja p.-s 15.2. näidatud) ega pärandada. Füüsilisest isikust liikme surma puhul tema liikmelisus ühingus lõpeb.

**9. Liikme väljaarvamine ühendusest**

9.1. Liige arvatakse ühendusest välja juhatuse otsusega.

9.2. Liikme ühendusest väljaarvamise aluseks on:

9.2.1. ühenduse põhikirja või juhtorganite otsuste süüline ja järjepidev mittetäitmine vähemalt kuue (6) kuu jooksul;

9.2.2. ühenduse või ühenduse liikmete huvide oluline kahjustamine või au teotamine, samuti teod, mis on vastuolus heade kommete või põhiseadusliku korraga;

9.2.3. üldkoosoleku poolt kehtestatud liikmemaksu mittetasumine ilma mõjuva põhjuseta vähemalt kahe aasta jooksul;

9.2.4. liikmesorganisatsioonide puhul – likvideerimine või ühenduse põhikirjalisi eesmärke toetava tegevuse puudumine kahe aasta jooksul;

9.2.5. liikme avaldus ühendusest väljaastumiseks.

**10. Vastutuse välistamine**

Ühendus ei vastuta oma liikmete kohustuste eest ja ühenduse liikmed ei vastuta ühenduse kohustuste eest.

**11. Liikmete õigused**

Ühenduse liikmel on õigus:

11.1. osaleda ühenduse liikmete üldkoosolekul, valida ja olla valitud ühenduse juht- ja tööorganitesse;

11.2. algatada üldkoosoleku kokkukutsumise menetlus põhikirjas sätestatud korras;

11.3 teha ettepanekuid ühenduse põhikirja muutmiseks;

11.4. algatada programme ja projekte ühenduse põhikirjaliste eesmärkide täitmiseks. Kõik ühenduse nimel korraldatavad projektid ja üritused peavad olema juhatusega kooskõlastatud.

11.5. esitada juhatusele või üldkoosolekule ettepanekuid ühenduse töö kohta ja kaebusi ühenduse juhtorganite tegevuse kohta. Ettepanekud ja kaebused üldkoosolekule peavad olema esitatud vähemalt kaks nädalat enne üldkoosolekut;

11.6. saada teavet ühenduse ja tema organite tegevuse ja vastuvõetud otsuste kohta, tutvuda ühenduse asukohas ühenduse tegevust kajastavate dokumentidega ja ühenduse kirjavahetusega, välja arvatud info, mis võib kahjustada ühenduse koostööpartnerite või konkursil osalejate majanduslikke või muid tähelepanuväärseid huvisid;

11.7. osaleda ühenduse poolt organiseeritud üritustel;

11.8. lahkuda ühendusest või peatada oma liikmelisus tema poolt soovitud ajaks.

**12. Liikmete kohustused**

Ühenduse liige on kohustatud:

12.1. järgima ühenduse põhikirja sätteid ja juhtorganite otsuseid;

12.2. tasuma üldkoosoleku poolt kehtestatud liikmemaksu;

12.3. suhetes teiste ühenduse liikmetega juhinduda headest tavadest ja kollegiaalsuse põhimõtetest;

12.4. informeerima ühendust oma kontaktandmete muutumisest.

**13. Liikmete vastutus**

13.1. Ühenduse liige vastutab endale vabatahtlikult võetud kohustuste mittetäitmise tõttu ühendusele süüliselt tekitatud kahju eest.

**V ÜHENDUSE JUHTIMINE**

**14. Üldkoosolek**

14.1 Ühenduse kõrgemaks organiks on ühenduse liikmete üldkoosolek, millel võivad osaleda kõik ühenduse liikmed.Hääletamisel on igal ühenduse liikmel 1 hääl.

14.2. Ühenduse liige võib volitada kirjalikult teist ühenduse liiget ennast üldkoosolekul esindama.Hääle delegeerimise volikiri peab olema vormistatud käsikirjaliselt allkirjastatuna või digitaalallkirjastatud. Igal ühenduse liikmel võib olla üldkoosolekul teiste liikmete esindamiseks maksimaalselt 3 volitust.

**15. Üldkoosoleku pädevus**

Üldkoosoleku pädevusse kuulub:

15.1. ühenduse põhikirja muutmine;

15.2. ühenduse tegevuse eesmärkide muutmine;

15.3. ühenduse juhatuse tegevusaruande ja aasta majandusaruande ärakuulamine ja nende kinnitamine;

15.4. ühenduse eelarve kinnitamine;

15.5. ühenduse tegevusprogrammide kinnitamine;

15.6. revisjonikomisjoni ärakuulamine ja kinnitamine;

15.7. ühenduse juhatuse ja juhatuse esimehe valimine, kusjuures juhatus peab olema paarituarvuline ja vähemalt 5 ( viie) liikmeline;

15.8. revisjonikomisjoni valimine;

15.9. otsuste vastuvõtmine kõigis ühenduse tegevust puudutavates küsimustes;

15.10. resolutsioonide ja pöördumiste vastuvõtmine kõigis siseriiklikes ja rahvusvahelistes küsimustes, mis seonduvad ühenduse huvidega:

15.11. kinnisvaratehingute tegemise otsustamine, muu varaga läbiviidavate tehingute tegemise korra kinnitamine;

15.12. juhatuse liikmetega tehingu tegemise või tema vastu nõude esitamise otsustamine ja selles lepingus või nõudes esindaja määramine. Küsimuse otsustamisel ei osale huvitatud isik;

15.13. ühenduse liikmete liikmemaksusuuruse kehtestamine;

15.14. vajadusel aukohtu liikmete valimine ja aukohtu reglemendi kinnitamine;

15.15. ühenduse astumine Eesti Vabariigis tegutseva või rahvusvahelise organisatsiooni liikmeks;

15.16. ühenduse lõpetamise, jagunemise ja teise mittetulundusühinguga liitumise otsustamine.

**16. Üldkoosoleku kokkukutsumine**

16.1. Üldkoosoleku kutsub kokku juhatus vähemalt üks kord aastas.

16.2. Vajadusel võivad vähemalt 1/10 ühenduse liikmetest üldkoosoleku kokku kutsuda ja määrata selle päevakorra omal algatusel.

16.3. Üldkoosoleku kokkukutsumisest ja selle päevakorrast tuleb kõigile ühenduse liikmetele kirjalikult vähemalt 7 päeva ette teatada.

16.4. Üldkoosolek on otsustusvõimeline, kui sellel osaleb isiklikult või oma volitatud esindajate kaudu üle poole ühingu liikmetest.

16.5. Kui üldkoosolek pole otsustusvõimeline, siis kutsub juhatus *kolme nädala (või poole tunni pärast)*jooksul kokku uue üldkoosoleku, mis on pädev otsuseid vastu võtma sõltumata osavõtjate või esindatud liikmete arvust tingimustel, et neid on vähemalt kaks.

**17. Üldkoosoleku otsus**

17.1. Üldkoosolek on õigustatud vastu võtma otsuseid vaid nendes küsimustes, mis on eelnevalt üldkoosolekut kokku kutsudes kirjaliku päevakorraga liikmetele teatavaks tehtud.

17.2. Üldkoosoleku otsus on vastu võetud, kui selle poolt hääletab üle poole üldkoosolekul osalenud või esindatud liikmetest.

17.3. Otsus ühenduse lõpetamiseks, jagunemiseks või liitumiseks teise mittetulundusühinguga on vastu võetud, kui selle poolt hääletab üle kahe kolmandiku (2/3) üldkoosolekul osalenud või esindatud liikmetest.

17.4. Ühenduse tegevuse eesmärkide muutmiseks on vajalik *üle poole koosolekul osalenud* ühenduse liikmete nõusolek..

17.5. Üldkoosoleku otsus loetakse vastuvõetuks koosolekut kokku kutsumata, kui selle poolt hääletavad kirjalikult üle poole ühenduse liikmed.

**18. Hääletamine üldkoosolekul**

18.1. Üldreeglina on üldkoosolekul hääletamine avalik, kui üldkoosolek ei otsusta teisiti.

18.2. Hääletamine ühenduse juhatuse ja juhatuse esimehe valimisel on avalik, kui üldkoosolek ei otsusta teisiti.

18.3. Häältelugemiseks avalikul ja salajasel hääletamisel moodustab üldkoosolek häältelugemiskomisjoni.

**19. Juhatus**

19.1. Juhatuse liikmete arvu määrab üldkoosolek, kusjuures neid ei tohi olla vähem kui 5 (viis).

19.2. Juhatuse volitused kestavad kolm (3) aastat. Juhatuse või mõne tema liikme võib juhatusekoosoleku otsusega igal ajal tagasi kutsuda.

**20. Juhatuse pädevus**

20.1. Juhatus korraldab ühenduse igapäevast tegevust vastavalt seadusele, ühenduse põhikirjale ja üldkoosoleku otsustele.

20.2. Juhatus võtab vastu otsuseid kõigis ühenduse tegevusega seotud ühenduse huvisid puudutavates küsimustes, mis ei ole seaduse või põhikirjaga antud üldkoosoleku pädevusse.

20.3. Juhatus võib teha tehinguid ühenduse kinnisvaradega vastavalt üldkoosoleku otsusele, muude varade puhul üldkoosoleku poolt kehtestatud korra alusel.

20.4. Õigus esindada ühendust kõigis õigustoimingutes ning allkirjaõigus ühingu finantsdokumentidel on juhatuse esimehel.

20.5. Juhatus korraldab ühenduse liikmete informeerimist ühenduse tegevust puudutavates küsimustes.

20.6. Juhatus kutsub kokku ühenduse üldkoosoleku.

20.7. Juhatus esitab üldkoosolekule hiljemalt 31. märtsiks eelmise majandusaasta aruande.  
  
20.8. Juhatus võtab vastu ühenduse uued liikmed ja arvab ühenduse liikmed   
välja põhikirjas ettenähtud juhtudel.

20.9. Juhatus moodustab töörühmi ja komisjone ning kuulab ära nende aruandeid.

20.10. Ühenduse palgaliste töötajate palgamäärade ja tööjuhendite kinnitamine.  
  
20.11 Kõik juhatuse liikmed on kohustatud austama konfidentsiaalse info  
põhimõtteid teemade suhtes, mida arutatakse juhatuse koosolekul.

**21. Juhatuse otsus**

21.1. Juhatus võib vastu võtta otsuseid, kui selle koosolekul osaleb üle poole juhatuse liikmetest. Otsused võetakse vastu juhatuse koosolekul osalenud juhatuse liikmete poolthäälteenamusega.

22.2. Juhatus võib otsuse vastu võtta koosolekut kokku kutsumata, kui selle poolt hääletavad kirjalikult kõik juhatuse liikmed.

**22. Juhatuse esimees**

22.1. korraldab juhatuse tegevust ja juhatab selle koosolekuid;

22.2. juhatab üldkoosolekuid;

22.3. sõlmib, muudab ja lõpetab töölepinguid ühenduse teiste töötajatega, määrab neile palgatingimused kooskõlas üldkoosoleku otsusega;

22.4. sõlmib tsiviilõiguslikke lepinguid ühenduse nimel üldkoosolekult saadud volituste piires.

**VI ÜHENDUSE VARAD**

**23. Ühenduse varad**

23.1. Põhikirjaliste eesmärkide saavutamiseks võib ühendus tegeleda majandustegevusega Eesti Vabariigi seadustes ettenähtud piirides.

23.2 Ühenduse varad moodustuvad:

- annetustest ja pärandvarast;

- sihtannetustest, mille eesmärk on kooskõlas ühingu põhikirjaga;

- seadusega lubatud majandustegevuse tuludest;

- tuluüritustelt laekuvast tulust;

- loteriiseadusega (RT I 1994, 50, 845; 1995; 95, 1630; 1997; 1, 6) sätestatud loteriide korraldamisest, mille võidufond ei ületa kehtestatud piirsummat, või mille korraldamiseks on välja antud sõltuvalt võidufondi suurusest kas kohaliku omavalitsuse või Vabariigi Valitsuse luba;

- võlakirjade,aktsiate ja investeerimisfondide osakute müügist;

- ühenduse poolt asutatud juriidiliste isikute tegevusest,

- rahaliste vahendite hoiustamisest;

- liikmemaksudest;

- kinnis- ja vallasvara omandamise tehingutest;

- muust seadusega lubatud tulutoovast tegevusest.

23.3. Ühendus vastutab oma varaliste kohustuste eest talle kuuluva varaga.

23.4. Riik ei kanna varalist vastutust ühenduse kohustuste eest, nii nagu ühendus ei kanna vastutust riigi varaliste kohustuste eest.

23.5. Ühendus võidakse vabastada maksudest riigi ja kohalikku eelarvesse vastavalt Eesti Vabariigi seadustele.

**24. Ühenduse majandustegevuse ja arvestuse kontroll**

24.1. Ühenduse majandustegevust kontrollib revisjonikomisjon.

24.2. Ühenduse rahalisi vahendeid hoitakse juhatuse poolt valitud pangas.

**25. Ühenduse raamatupidamine**

25.1. Ühenduse raamatupidamist peetakse vastavalt kehtivale seadusele heade raamatupidamistavade kohaselt.

25.2. Ühenduse majandusaasta algab 1. jaanuaril ja lõpeb 31. detsembril.

**VII ÜHENDUSE ÜHINEMINE, JAGAMINE JA LÕPETAMINE**

**26. Ühenduse ühinemine ja jagunemine**

26.1. Ühenduse ühinemine ja jagunemine toimub seadusega sätestatud korras.

**27. Ühenduse lõpetamine**

27.1. Ühendus lõpetatakse :

27.1.1. üldkoosoleku otsusega;

27.1.2. pankrotimenetlusega;

27.1.3. liikmete arvu vähenemisel alla kahe isiku;

27.1.4. üldkoosoleku võimetusel moodustada ühenduse põhikirjalisi organeid;

27.1.5. muudel seaduses sätestatud alustel.

27.2. Ühenduse likvideerijateks on juhatuse liikmed, kui üldkoosolek ei otsusta teisiti.

27.3. Ühenduse lõpetamise kord on sätestatud seaduses.

**30. Ühenduse tegutsemise tähtaeg**

30.1. Ühendus on asutatud määramata ajaks.

Põhikirja parandused on vastu võetud Eesti Akvarellistide Ühenduse üldkoosolekul   
29.juunil 2021.aastal